สศช.พบคนจนหนี้ท่วม ติดนอกระบบเกิน1แสนบาท
สศช.เปิดหนี้ครัวเรือนพบคนจน 9 แสนกว่ารายเป็นหนี้นอกระบบเกิน 1 แสนบาท
29 ต.ค. 2565

สศช.เปิดหนี้ครัวเรือนพบคนจน 9 แสนกว่ารายเป็นหนี้นอกระบบเกิน 1 แสนบาท
สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานสถานการณ์หนี้ครัวเรือนไทยในไตรมาส 2 ของปีนี้ พบว่าสัดส่วนหนี้ครัวเรือนต่อผลิตภัณฑ์มวลรวมในประเทศ(จีดีพี) อยู่ที่ระดับ 81.5% ลดลงเมื่อเทียบกับช่วงต้นปีที่มีสัดส่วน 82% คิดเป็นมูลค่า 11.23 ล้านล้านบาท เพิ่มจากปีก่อน  4.3%
สศช. ระบุว่า ยังมีกลุ่มที่ต้องจับตาอย่างใกล้ชิดคือ กลุ่มผู้ที่มาลงทะเบียนเพื่อรับสวัสดิการแห่งรัฐที่กระทรวงการคลังเปิดให้ลงทะเบียน เมื่อปลายปีที่แล้วมีจำนวน 8.32 ล้านคน ทั้งหมดเป็นหนี้ทั้งในระบบและนอกระบบในจำนวนนี้มีผู้เป็นหนี้นอกระบบวงเงินเกิน 1 แสนบาท มากถึง 903,619 คน 
“ใน 9 แสนกว่าคน มี 14,484 คน ที่กู้เงินนอกระบบวงเงินเกิน 1 ล้านบาท และมี 1,009 คน ที่กู้เงินเกิน 3 ล้านบาท ถือว่าเป็นการสร้างหนี้ที่เกินตัว และต้องแบกรับภาระผ่อนชำระดอกเบี้ยในอัตราที่สูงกว่ากฎหมายกำหนดมาก ทำให้มีความเสี่ยงต่อความสามารถในการชำระหนี้ในอนาคตและอาจส่งผลกระทบในด้านอื่นๆ ตามมา” รายงานระบุ
ทั้งนี้ การที่สัดส่วนหนี้ครัวเรือนต่อจีดีพียังสูงแตะ 80% ทำให้เห็นได้ชัดว่าการบริโภคของครัวเรือนก็จะเปราะบาง ทำให้การกระตุ้นเศรษฐกิจจากภายในทดแทนการส่งออกที่ลดลงด้วยการบริโภคจึงทำได้ยาก